MT
L 237/980
Il-Ġurnal Uffiċjali tal-Unjoni Ewropea
26.9.2023
INTERPRETAZZJONI TAL-IFRIC 23
Inċertezza dwar it-Trattamenti tat-Taxxa fuq l-Introjtu REFERENZI
— L-IAS 1 Preżentazzjoni tar-Rapporti Finanzjarji — L-IAS 8 Politika tal-Kontabbiltà, Bidliet fl-Istimi tal-Kontabbiltà u Erruri — L-IAS 10 Eventi wara l-Perjodu ta’ Rapportar — L-IAS 12 Taxxi fuq l-Introjtu SFOND
1.
L-IAS 12 Taxxi fuq l-Introjtu jispeċifika r-rekwiżiti għal assi u obbligazzjonijiet ta’ taxxa kurrenti u differiti.
Entità tapplika r-rekwiżiti fl-IAS 12 abbażi tal-liġijiet tat-taxxa applikabbli.
2.
Jista’ ma jkunx ċar kif il-liġi fiskali tapplika għal tranżazzjoni jew ċirkustanza partikulari.
L-aċċettabbiltà ta’ trattament tat-taxxa partikulari skont il-liġi tat-taxxa tista’ ma tkunx magħrufa sakemm l-awtorità tat-taxxa jew qorti rilevanti tieħu deċiżjoni fil-futur.
Konsegwentement, tilwima jew eżami ta’ trattament tat-taxxa partikulari mill-awtorità tat-taxxa tista’ taffettwa l-kontabbiltà ta’ entità għal assi jew obbligazzjoni ta’ taxxa kurrenti jew differita.
3.
F’din l-Interpretazzjoni: (a) “trattamenti tat-taxxa” tirreferi għat-trattamenti użati minn entità jew li tippjana li tuża fid-dikjarazzjonijiet tattaxxa fuq l-introjtu tagħha.
(b) “awtorità tat-taxxa” tirreferi għal korp jew korpi li jiddeċiedu jekk trattamenti tat-taxxa humiex aċċettabbli skont il-liġi tat-taxxa.
Dan jista’ jinkludi qorti.
(c) “trattament tat-taxxa inċert” huwa trattament li dwaru jkun hemm inċertezza dwar jekk l-awtorità tat-taxxa rilevanti hijiex se taċċetta t-trattament tat-taxxa skont il-liġi tat-taxxa.
Pereżempju, deċiżjoni ta’ entità li ma tippreżenta ebda dikjarazzjoni tat-taxxa fuq l-introjtu f’ġuriżdizzjoni tat-taxxa, jew li ma tinkludix introjtu partikulari fil-profitt taxxabbli, huwa trattament tat-taxxa inċert jekk l-aċċettazzjoni tiegħu tkun inċerta skont il-liġi tat-taxxa.
KAMP TA’ APPLIKAZZJONI
4.
Din l-Interpretazzjoni tiċċara kif għandhom jiġu applikati l-ħtiġijiet ta’ rikonoxximent u kejl fl-IAS 12 meta jkun hemm inċertezza dwar it-trattamenti tat-taxxa fuq l-introjtu.
F’tali ċirkustanza, entità għandha tirrikonoxxi u tkejjel l-assi jew l-obbligazzjoni tat-taxxa kurrenti jew differita tagħha billi tapplika r-rekwiżiti fl-IAS 12 abbażi tal-profitt taxxabbli (telf ta’ taxxa), bażijiet tat-taxxa, telf ta’ taxxa mhux użati, krediti ta’ taxxa mhux użati u r-rati tat-taxxa determinati bl-applikazzjoni ta’ din l-Interpretazzjoni.
KWISTJONIJIET
5.
Meta jkun hemm inċertezza dwar it-trattamenti tat-taxxa fuq l-introjtu, din l-Interpretazzjoni tindirizza: (a) jekk entità tikkunsidrax trattament tat-taxxa inċert b’mod separat; (b) is-suppożizzjonijiet li tagħmel entità dwar l-eżami tat-trattamenti tat-taxxa mill-awtoritajiet tat-taxxa; (c) kif entità tiddetermina l-profitt taxxabbli (telf ta’ taxxa), bażijiet tat-taxxa, telf ta’ taxxa mhux użati, krediti ta’ taxxa mhux użati u rati tat-taxxa; u (d) kif entità tikkunsidra bidliet fil-fatti u ċ-ċirkustanzi.